»For mig var bz simpelthen det vigtigste, der skete i 80’erne«, siger forfatteren Peter Øvig Knudsen, der om et par uger udgiver en stor dokumentaristisk bog om 1980’ernes mest omtalte oprørsbevægelse i Danmark.

»Det var dem, der satte dagsordenen for, hvad der blev diskuteret dengang. Jeg mente, at det var en afgørende historisk begivenhed. Nu er jeg faktisk blevet i tvivl. Det er lidt af et mysterium, hvorfor noget, der havde så stor gennemslagskraft, også i medierne, er helt forsvundet for dem, der er i 20’erne i dag«, siger den 55-årige dokumentarist, der undervejs i arbejdet med bz-bevægelsens historie har testet nutidens unges kendskab til bz på forskellige måder:

»Jeg holdt et foredrag for et stort hold retorikstuderende. Over for dem nævnte jeg fem vigtige begivenheder med relation til bz: besættelsen af Rutana-fabrikken, lokummet, der blev smidt efter politiet ved Mekanisk Musikmuseum, dengang overborgmesteren fik buksevand ved åbningen af Ungdomshuset på Jagtvej, Allotria-tunellen og belejringen af Ryesgade i 1986. Ingen af de unge universitetsstuderende havde hørt om det. Der er nogle erfaringer, der ikke er blevet givet videre til næste generation«, siger Peter Øvig Knudsen, der selv peger på to mulige årsager: